Pseudonauka

**Pseudonauka** ili **pseudoznanost** obuhvata delatnost koja pokušava da se uvuče pod plašt istinske nauke kopirajući njene postupke, ali ne dostiže standarde kakvi se praktikuju u legitimnim poljima koje pokušava da imitira. Pseudonauka ne ceni debate i kritike i retko pokazuje intelektualnu čvrstinu i istinski progres. Objašnjenja pseudonauke obično protivureče dobro zasnovanom naučnom znanju i njeni sopstveni nalazi retko, ako ikada, izdržavaju kritičko preispitivanje od strane kompetentnih kritičara.
 
Najčešće se radi o slabom poznavanju prave prirode pojava (“argument iz neznanja") i o popunjavanju praznina za koje savremena nauka još nije uspela da nađe valjane odgovore (“Bog je u pukotinama") što sve najbolje sažima parafraza Paulijeve misli - pseudonauka je delatnost koja 
“nije čak ni pogrešna”.

Pseudo-nauka je metoda za opravdavanje, odbranu i očuvanje grešaka. Nauka i pseudonauka imaju sasvim suprotan pristup u posmatranju prirode. Pseudonauka se ponekad zove i patološka nauka, mada bi, kada bi trebalo, među njima mogla da se povuče jasna granica.

Termin *pseudonauka* uveden je najverovatnije 1843 kao kombinacija grčke reči *pseudo* (lažni) i nauka (znanje). Naziv ima negativnu konotaciju i zbog toga ga oni na koje se to odnosi odbacuju

## Simptomi patološke nauke

Langmjur je godine 1953. uveo pojam **patološke nauke** da bi se obračunao sa istraživanjima koja se sprovode po naučnoj metodi ali koja su iskrivljena ličnim predrasudama. Najpoznatiji primeri su N-zraci, polivoda, hladna fuzija, homeopatija, memorija vode...

Prema Langmiru patološku nauku je najlakše prepoznati po sledećim simptomima:

* Najveći efekat koji je opažen proizveden je agensom čiji se intenzitet jedva može detektovati, a veličina efekta je u osnovi nezavisna od intenziteta uzroka.
* Efekat je veličine koja je uvek na granici detekcije ili je neophodan ogroman broj merenja zbog vrlo malog statističkog značaja rezultata.
* Sugerišu se teorije van paradigme polja.
* Od kritike se brani obašnjenjima smišljenim u datom momentu.
* Odnos pobornika i kritičara prvo raste a onda postepeno pada do zaborava.

## Dodatak simptomima patološke nauke

Patološka nauka ne popušta ni do današnjih dana pa je N. Turo, profesor hemije na Kolumbija univerzitetu dodao nove deskriptore koje Langmir nije pomenuo.

* Značajan rezultat je specifičan za *specijalni* sistem.
* U otkriće su umešane specijalne tehnike ili aparati.
* Otkriće zahteva fantastično odstupanje od paradigme koja potpuno određuje rezultate u svim uporedljivim sistemima, uključujući i one koje su autori ranije dobili.

Nicholas J. Turro, profesor hemije, Columbia University

## Problem demarkacije

Tvrdnja ili sistem tvrdnji, da bi se mogao smatrati naučnim, mora biti u stanju da protivureči mogućim ili zamišljenim posmatranjima.

Karl Poper, 1962
Nauka, pseudonauka i, falsifikacija

## Nauka i pseudonauka imaju sasvim suprotan pristup

Pseudonauka:

* ravnodušna je prema činjenicama.
* "istraživanje" je neizbežno traljavo.
* počinje hipotezom – obično emocionalno privlačnom i spektakularno neverovatnom – i onda traži samo dokaze koji joj idu u prilog.
* ignoriše dokaze koji joj protivureče.
* ravnodušna je prema kriterijumima valjanog dokaza.
* oslanja se na subjektivno potvrđivanje.
* više zavisi od proizvoljnih socijalnih konvencija nego od nepromenljivih pravila prirode.
* uvek se može svesti na apsurd ako se sprovodi dosledno do kraja.
* uvek izbegava da se podvrgne značajnom testu.
* često protivureči samoj sebi čak unutar sopstvenih okvira.
* namerno pravi misterije i kada ih nema, ispuštanjem kritičnih podataka i važnih detalja.
* ne napreduje.
* pokušava da bude ubedljiva retorikom, propagandom i izvrtanjem umesto valjanim dokazima (kojih zapravo ni nema).
* vodi raspravu iz neznanja, dakle, iz elementarne zablude.
* vodi raspravu iz navodnih izuzetaka, grešaka, anomalija, čudnih događaja i sumnjivih tvrdnji – umesto iz dobro poznatih pravilnosti prirode.
* oslanja se na lažne autoritete, emocije, osećanja ili nepoverenje u proverene činjenice.
* iznosi neobične tvrdnje i fantastične teorije koje protivureče svemu što je poznato o prirodi. 
* izmišlja sopstveni rečnik u kojem mnogi pojmovi nisu jasno definisani a neki nisu definisani uopšte.
* oslanja se na naučnu metodologiju istovremeno ospravajući njenu ispravnost.

## Razlike između nauke i pseudonauke

## Znakovi prepoznavanja pseudonauke
Robert Park, profesor fizike Univerziteta u Merilendu, je dao neke karakteristične osobine za prepoznavanje pseudonauke:

* Otkriće se saopštava direktno javnosti.
* Pronalazač tvrdi da naučna hijerarhija pokušava da spreči njegovo otkriće.
* Naučni efekt je uvek na samom pragu detekcije.
* Dokazi za pronalazak su anegdotski.
* Pronalazač opravdava verovanje zato što je ovo preživelo stoleća.
* Pronalazač radi u izolaciji.
* Pronalazač mora da predloži novi zakon prirode da objasni otkriće.

## Primeri pseudonauke

Svaku nauku prati serija sopstvenih pseudonauka.

**Biologija**:

* Lisenkoizam
* Naučni kreacionizam
* Kriptozoologija

**Hemija**:

* Polivoda
* Klasterisana voda
* Deklasterisana voda

**Fizika**:

* N-zraci
* Fantastične sile (Bermudski trougao)
* Misticizam i kvantna mehanika
* Hladna fuzija
* NLOlogija (Ufologija)

**Medicina**:
* Homeopatija (‘’teorija’’)
* Akupunktura (‘’teorija’’)
* Herbalizam
* Alternativna medicina

**Psihologija**:

* Astrologija
* Grafologija
* Parapsihologija

## Povezano
* Pseudomatematika
* Pseudofizika
* Pseudoistorija

## Vanjske veze
* Pseudonauka , domaći sajt o pseudonauci
* Homeopatija - članak na sajtu Homeopatske ordinacije Agora, Novi Sad, Srbija 

## Literatura